cyanic-selkie/wikianc huggingface dataset:
Giovanni Segantini
Savognin (1886–1894)
En bleras ovras da Segantini è Barbara Uffer (1873–1935) stada il model privilegià da Segantini: tranter auter sco matta che baiva al bigl; l’onn 1887 sin il maletg Costume Grigionese; sco matta che fa stgaina sin in prà l’onn 1888; sco pastura da nursas sut in tschiel serain sin il maletg da l’onn 1891 Mezzogiorno sulle alpi u sco matta che dorma sper ina saiv sin il maletg Riposo all’ombra l’onn 1892. Cur che Segantini è sa chasà l’onn 1886 cun sia famiglia a Savognin è Barbara, ina matta da 13 onns cun il surnum Baba, entrada en il servetsch da la famiglia. Ella guardava da tut ils quatter uffants, Gottardo, Alberto, Mario e Bianca, e fascheva las chombras. Plinavant stueva ella accumpagnar Segantini cun proviant e cun utensils da picturar cur ch’el lavurava en la cuntrada.
Barbara Uffer è ida cun els era cur che la famiglia da Segantini ha midà domicil. L’onn 1899 ha ella accumpagnà Segantini sin il Munt da la Bês-cha, nua ch’el ha lavurà vi da la part amez da ses tripticon Trittico della natura. Suenter la mort da Segantini è Baba stada anc tschintg onns tar Bice ed ils uffants fin ch’ella ha bandunà la famiglia suenter tut en tut 19 onns.
Malögia (1894–1899)
L’avust 1894 ha la famiglia Segantini bandunà Savognin ed è ida a star a Malögia. Là è ella sa chasada en il Chalet Kuoni ch’era vegnì bajegià d’in inschigner da la Viafier dal Gottard. La chasa spaziusa è situada damanaivel dal Lai da Segl. Da quel temp è Segantini entrà en contact cun ils commerziants d’art Bruno e Paul Cassirer sco er cun Felix Königs da Berlin ch’al han lura er represchentà sin il martgà. A partir da l’onn 1896 lavurava Segantini durant la stad a Malögia e l’enviern a Soglio en Bregaglia. Qua èn vegnidas picturadas tranter auter cuntradas muntagnardas cun ina tecnica ch’è parentada cun il neoimpressiunissem. Da grond renum è oravant tut il tripticon Il trittico della natura che consista da las parts: La vita, La natura e La morte. Il maletg La vita ha Segantini picturà da l’onn 1896 enfin l’onn 1899 en vischinanza da Soglio, La natura da l’onn 1897 enfin l’onn 1899 sin il Munt da la Bês-cha sur Puntraschigna e La morte da l’onn 1896 enfin l’onn 1899 sin il Pass dal Malögia en direcziun da la Bregaglia. Il tripticon è exponì en il Museum da Segantini a San Murezzan.
Durant ses temp a Malögia ha Segantini gì correspundenzas intensivas cun ils poets Angelo Orvieto (1869–1967) e Domenico Tumiati (1847–1933); cun l’autura da romans Neera (pseudonim per Anna Radius Zuccari, 1846–1918) ch’è stada ina da las emprimas persunas ch’ha scrit ina biografia da Segantini; cun il milanais Gerolamo Rovetta ch’era in romanticher tardiv; cun il librettist Luigi Ilica (1857–1919); cun il pictur divisiunistic Giuseppe Pellizza da Volpedo e cun il poet napolitan Vittorio Pica (1866–1930) ch’ha introducì en l’Italia l’impressiunissem ed il simbolissem. Er cun ils secessiunists da Vienna – che vesevan en Segantini in piunier da la pictura moderna – ha el tgirà in barat intensiv. L’apatridia da Segantini al chaschunava anc adina grondas difficultads. En l’Austria perencunter, nua che l’imperatur Franz Joseph admirava sias ovras, giudeva Segantini ina tscherta protecziun.
Tar ina radunanza da vischnanca a Samedan l’onn 1897 ha Segantini preschentà in project ch’avess gì da vegnir finanzià da hoteliers engiadinais. Per l’exposiziun mundiala a Paris da l’onn 1900 aveva Segantini previs in panorama da l’Engiadina. Igl avess duì vegnir realisà in pavigliun ch’avess gì da mussar «las bellezzas natiralas da l’Engiadina entras in illusiunissem en furma d’in process figurativ e plastic tut en la meglra tradiziun dals panoramas dal 19avel tschientaner.» Il project preveseva in’architectura rodunda, da fier cun ina surfatscha totala da 3850 meters quadrat ch’avess duì mussar la cuntrada e l’atmosfera da la vita en las Alps svizras. Il tripticon Il trittico della natura dueva vegnir integrà en il project. Ils gronds custs d’in milliun francs ch’avessan stuì vegnir pajads mo per il fit sco er las lungas tractativas ch’han durà fin l’onn 1900 han fatg ir ad aua il project.
Per l’illustraziun d’ina Bibla ha Segantini furnì l’onn 1898 trais maletgs. La chas’editura Geillustreerde Bijbel Uitgaven d’Amsterdam aveva fundà in’interpresa cun la finamira d’edir ina Bibla illustrada en pliras linguas per in pretsch bass. Ultra da Segantini èn vegnids supplitgads numerus auters artists renconuschids europeics da sa participar. La realisaziun ha durà da l’onn 1896 enfin l’onn 1903.
Ses patratgs e sias concepziuns artisticas ha Segantini explitgà en numerus texts. Il november 1898 ha la revista da la Secessiun da Vienna (Ver Sacrum) publitgà ses text Contemplaziuns davart l’art. Quel era concepì sco resposta sin in artitgel cumparì en la revista Le Figaro, en il qual Leo Tolstoj aveva tschentà la dumonda: «Tge è quai, art?». Sin questa dumonda ha Segantini respundì suandantamain: «Cur ch’jau hai vulì mitigiar il mal da geniturs ch’avevan pers in uffant, hai jau malegià il maletg Doglia confortato per mezzo di credo. Per consecrar in liom da dus inamurads hai jau pictura il maletg L’amore alla fonte della vita e per laschar sentir la cumplaina intimitad da l’amur materna hai jau malegià il maletg Il frutto dell’amore. Il maletg L’angelo della vita hai jau malegià cur ch’jau hai vulì chastiar las mammas nauschas e per chastiar las superbias, nunfritgaivlas, voluptusas hai jau picturà il maletg Castigo nel purgatorio. E cur ch’jau hai vulì inditgar la funtauna da tut il mal ha jau malegià il maletg La vanità.»
A la fin ha el respundì: «Leo Tolstoj fa sco sch’el na savess betg tge ch’ins chapescha sut bellezza e tge ch’è sia muntada. El stuess be contemplar ina flur. Quella schess ad el tge che la bellezza è quai meglier che mintga determinaziun. El fa er sco sch’el na savess betg da tge punct che l’art cumenza. L’art entschaiva nua ch’il brutal, artifizial e banal chala. Sche vus giais sper ina fanestra d’ina chasa da purs via ch’è ornada cun bellas flurs ch’en tgiradas cun charezza pudais vus esser segirs ch’i regia en l’intern da la chasa urden e schubradad e che la glieud che viva en la chasa n’è betg nauscha. Qua entschaiva l’art cun sias bunas ovras.»
Mez settember da l’onn 1899 ha Segantini ascendì cun ses figl Mario il Munt da la Bês-cha per lavurar vi dal maletg La natura ch’era quasi finì. Durant la stad aveva el lavurà vi dals maletgs La vita e La morte. Il grond tripticon Trittico della natura avess duì esser a fin per l’exposiziun mundiala a Paris.
Bainbaud suenter l’arrivada sin il munt è Segantini vegnì malsaun pervia d’ina inflammaziun dal pellitsch. Ma el ha lavurà vinavant nunstanclentaivlamain. Ses figl è festinà giu San Murezzan tar dr. Oskar Bernhard ch’era in ami dal pictur. Cun Bice ch’era turnada en prescha da Milaun è il figl ascendì il culm. Ma per il malsaun è tut l’agid vegnì memia tard. Uschia è Giovanni Segantini mort ils 28 da settember en la vegliadetgna da be 41 onns. Preschents eran ses figl Mario, dr. Oskar Bernhard e Bice. En il presentiment da sia mort, ma er da la renconuschientscha da si’ovra, ha el ditg a sia dunna consternada: «Jau hai vis giu en la val ina gronda fulla da glieud; questa glieud era uschè pitschna ed jau uschè grond.» Ses ultims pleds èn stads: «Voglio vedere le mie montagne» (Jau vuless vesair mias muntognas) – in ultim confess a sias muntognas amadas. Suenter sia mort è ses giuven ami Giovanni Giacometti vegnì al letg da mort ed ha picturà il stimà artist.
Artist
La vaira carriera da Giovanni Segantini ha cumenzà cur ch’el è sa domicilià en la Brianza. Qua è el sa fatschentà cun Jean-François Millet e sias furmas d’expressiun artisticas. Millet aveva gia anticipà elements stilistics da l’impressiunissem. Pir en ses dissegns da cuntrada cun lur glisch mistica, creads a partir da l’onn 1865, è Millet sa plazzà pli datiers dal simbolissem. Segantini enconuscheva l’ovra dal Franzos mo da fotografias. Cun guardar pli exact sa differenzieschan las ovras da Segantini e da Millet malgrà lur parallelas: Millet, oriundamain pictur d’atelier, malegiava sias cuntradas in pau somber; Segantini perencunter malegiava cler e cun ina glisch senza resguard. En ina brev al poet Tumiati dals 29 da matg 1898 ha Segantini scrit latiers:
L’epoca poetic-idillica da Segantini è sa sviluppada a medem temp sco sia deliberaziun da la citad gronda, segnada d’ina vita restrenschenta per si’olma. L’armonia da ses conturn puril e ses esser inamurà en la vita rurala ed en l’agen giuven tegnairchasa han contribuì essenzialmain al svilup intern ed artistic da Segantini.
Millet aveva poetisà il pur ed elevà el sco uman romantic e litterar. La tscherna da quest motiv era per el in’expressiun d’in program etic-social. Ma sco citadin intellectual enconuscheva el la vita purila be a l’ur. Malgrà las sumeglientschas exteriuras dals motivs dals dus artists han quels da Segantini in tut auter esser. Tar el è l’uman stà integrà ed unì da l’entschatta ennà cun la cuntrada; ses pasturs e purs restan simpels e senza tuttas emfasas. Segantini sez ha exprimì questas differenzas cun ils suandants pleds: «Jau vuleva simplamain malegiar ses models tut auter che Millet: ventiraivels, bels e cuntents, senza provocar cumpassiun; plitost scuidanza vulev’jau provocar, sch’ins ha emprendì d’enconuscher els e lur vita sco jau.»
En il magazin tudestg Kunstwart (che sustegneva il moviment per la refurmaziun da la vita) ha Ferdinand Avenarius danovamain fatg l’onn 1908 ina cumparegliaziun cun Millet e resumà quella en la suandanta constataziun: «Tar la concepziun dals umans na cuntanscha Segantini per bler betg tanta forza sco Millet, ma el n’aspira er betg quai. Sco Millet dat el a ses umans grondezza, ma el na lascha betg la suveranitad absoluta ad els. Per el signifitga ‹il grond› anc bler pli ferm che tar Millet l’entir, la cuntrada, la terra materna, u – cun midar l’accentuaziun dals sentiments – la vita.» En cuntradicziun cun la stenta da Segantini da descriver la grondezza da la natira e da la vita senza grond patos, tutgava ses figl sco biograf savens in tun dad imni, cur ch’i gieva per mussar las qualitads da ses bab artist: «L’artist è in spiritual da la sublima bellezza dal stgaffiment che stat en il servetsch da drizzar sia vita vers questa deessa sclerida e, sch’igl è necessari, da s’unfrir per ella.»
Segantini ha vivì durant in temp d’ina industrialisaziun accelerada, da grondas prestaziuns tecnicas (ventschida da la Viafier dal Gottard 1882) e da grond svilup en las scienzas natiralas. Sco blers artists veseva Segantini en l’avanzament da modas da patratgar natiralisticas e materialisticas in privel per il pensar spiertal, per l’olma e per l’ideal. En connex cun la relaziun tranter l’ideal e la natira ha el ditg: «In ideal ordaifer il natiral ha a lunga vista nagina forza da viver, ma ina realitad senz’ideal è ina realitad senza vita.»
En la biografia da Segantini è ses figl Gottardo sa dumandà, schebain Segantini saja stà in natiralist u in idealist. El è vegnì a la conclusiun ch’el na saja stà ni in ni l’auter: «In ch’ha cumplettà sias capacitads cun sa dar cuntinuadamain fadia en in stil serius e cun in regl da concurrer cun ils pli gronds da ses temp, n’è betg pli in natiralist, mabain in grond idealist.» La tendenza fundamentala da sias stentas era da reproducir la natira decentamain, betg da «sa profundar en particularitads grotescas ed interessantas, mabain da preschentar las bellezzas ch’èn renconuschidas en general».
Segantini na vuleva betg currer suenter als critichers, na vuleva betg stgaffir uschenumnà art popular. Ses maletgs n’eran betg maletgs per in public pli vast. Els devan en egl als artists e vegnivan en mintga cas renconuschids e stimads en tscherts ravugls pervia da lur tendenzas d’art avanzadas. Ses maletgs occupavan ina posiziun speziala perquai ch’els vegnivan duvrads per cumbatter cunter opiniuns tradiziunalas davart il malegiar. Ma perquai che las ovras da l’artist han cuntanschì curt suenter sia mort in renum e perquai ch’ils maletgs en daventads bainvesids dal public, na pon ins betg trair la conclusiun ch’els sajan er vegnids fatgs per il public.
Ditg ha la scena d’art attribuì las ovras da Segantini al pointillissem. Per el sez era la tecnica dentant be in med per cuntanscher la finamira. El era oravant tut in pictur da siemis da la cuntrada ch’el transponiva sin la taila da glin. Cumbain che Segantini vegn resguardà en l’istorgia d’art sco simbolist, è el stà en sia tendenza fundamentala in expressiunist ed è sa servì d’expressiuns realisticas. Uschia è el ì – er sche lur meds d’exprimer èn dal tuttafatg differents – en direcziun da Caspar David Friedrich, «il qual el dominescha dentant en ses talent artistic ed en la genuinitad da ses sentiment per la natira».
Ovra: ‹Il trittico della natura› sco exempel
Sco gia menziunà aveva Segantini previs per l’exposiziun mundiala da l’onn 1900 a Paris in panorama da l’Engiadina. Per motivs finanzials n’ha quel dentant betg pudì vegnir realisà. Perquai ha el reducì ses project e cumenzà cun las trais parts centralas da La sinfonia da las Alps. A maun da skizzas lavurava el vi dals gronds maletgs, en ils quals la glisch, l’aria, la distanza e la culissa duevan exprimer il vair spiert da las muntognas. Ils ulteriurs quatter maletgs da La sinfonia da las Alps (Narcisismo, Carità, Il lavoro e La lavina) n’èn betg finids pervia da la mort prematura da Segantini. Per quest motiv è il tripticon da las Alps da vesair sco in fragment da quai ch’el aveva en senn da far: in panorama da l’Engiadina.
Panorama da l’Engiadina Ils chartuns da Segantini dals onns 1898–1899
Oriundamain avevan ils trais maletgs realisads num Armonia della vita, La natura ed Armonia della morte. Ils titels La vita – La natura – La morte han ils maletgs retschavì pir suenter la mort da Segantini ed uschia sa numna l’ovra oz: Il trittico della natura.
Cumenzà aveva Segantini cun il maletg Armonia della morte, ma el ha adina puspè interrut la lavur. Sco segund maletg ha el cumenzà l’atun 1896 a Soglio l’Armonia della vita. La natura – e cun quai manegiava Segantini la natira dal mund alpin – dueva chattar ina glorificaziun grondiusa sco propaganda per San Murezzan ch’era l’incumbensader da quest’ovra. Suenter ch’il contract è stà fatg, ha Segantini mess tiers, sco pendants tar La natura, ils dus maletgs Armonia della vita ed Armonia della morte.
Tar il tripticon ha Segantini dissegnà l’onn 1899 trais chartuns ed als tramess al president da la cumissiun d’art per l’exposiziun mundiala. Agiuntà als chartuns era ina brev scritta da Segantini e translatada en franzos da Grubicy. En quella steva ch’il tripticon cumpiglia, inclus las lunettas, ina ladezza da dudesch meters e mez ed in’autezza da tschintg meters e mez.
La vita
La vita mussa la cuntrada sin la planira auta Plan Luder a Soglio en Bregaglia durant il tramunt dal sulegl. Davostiers ves’ins a dretga il Glatscher dal Bondasca ed a sanestra la gruppa da muntognas dal Sciora. L’egliada dal contemplader vegn manada tras ina senda che descenda vers il center dal maletg. Da vart dretga sesa ina mamma cun ses uffant; ella para dad esser creschida ensemen cun in schember. Segantini ha ditg ch’il maletg mussia «la vita da tut las chaussas ch’han lur ragischs en la mamma natira.» La roma da la planta signifitgescha la colliaziun tranter terra e tschiel. Dal tschiel vegn l’egliada puspè manada a dretga sur la spunda da la muntogna tar duas dunnas che sa chattan sin la senda – il rudè sa serrà.
La lunetta dal chartun mussa in’allegoria da las forzas che regalan vita e procuran per la mort. Il vent che sufla tira cun sai la mort, l’aua ed il fieu. Ma or da lur forza destructiva nascha nova vita. Per ils medagliuns a dretga ed a sanestra eran previs ils maletgs Narcisismo e Carità.
La natura
Il maletg La natura è vegnì creà sin il Munt da la Bês-cha sur Puntraschigna. L’observatur guarda en l’ultima glisch dal di vers San Murezzan ed ils Lais da l’Engiadin’Ota. Davosvart è da vesair il Piz Morteratsch. Ils umans ed animals che returnan a chasa èn integrads ruassaivlamain en il gir da la natira. La luminusitad extraordinaria da las colurs dal tschiel ha Segantini cuntanschì cun surtrar l’entir tschiel cun stritgs fins radials drizzads vers anor. En il sectur dal sulegl dovra el dapli mellen, vers anor adina dapli blau cler ed alv, ma er in zic cotschen.
La lunetta dal chartun mussa chasas da San Murezzan en ina cuntrada d’enviern, illuminada dal clerglina. Per ils medagliuns a dretga ed a sanestra eran previs ils maletgs Il gnafalio e Leontopodium alpinum, ils simbols per la primavaira alpina e per la stad.
La morte
Il maletg La morte n’è betg finì. El mussa ina cuntrada d’enviern matutina en vischinanza dal Pass dal Malögia, nua ch’ina giuvna morta vegn purtada or d’ina chamona. Observond la saiv ed il chaval vegn l’egliada manada si tar las nivlas: la morta ha surmuntà la vita terrestra. Il tschiel glischant signifitgescha speranza e confiert.
L’effect sin ils contemporans
En l’art talian dal 19avel tschientaner, l’ottocento, valeva Segantini sco il pictur il pli universal. Teoretichers d’art al han classifitgà sin il medem stgalim sco ils artists Edvard Munch, Vincent van Gogh e James Ensor. En ses text da grond’influenza Über das Geistige in der Kunst ha Wassily Kandinsky cumpareglià l’onn 1912 Segantini cun Dante Gabriel Rossetti ed Arnold Böcklin. Areguard Segantini – envers il qual er ils imitaders formals valian pauc – ha el accentuà: «El è exteriuramain il pli materialistic, perquai ch’el prenda furmas da la natira finidas e las elavura mintgatant fin en il pli pitschen detagl (p.ex. chadainas da muntogna, er crappa, animals e.u.v.) e chapescha da crear figuras abstractas malgrà che la furma materialistica è vesaivla. Tras quai è el forsa internamain il pli pauc materialistic da quests artists.»
L’avantgarda da Paris n’ha dentant chattà nagin access a l’art da Segantini. Là èn ses num e si’ovra ids svelt en emblidanza. L’istorgia da la pictura dal 19avel tschientaner vegniva instruida memia pauc exact, «tras quai ch’ins la metteva a pèr cun l’avantgarda franzosa e deva impurtanza be als meds da crear revoluziunars. (...) Quest punct da vista ha gì per consequenza che tut ils artists che n’èn betg liads directamain vi da quests moviments na tutgan betg pli tar la savida generala culturala.» Malgrà l’influenza dals maletgs da Millet furmavan las ovras memia ‹estras› da Segantini pia nagin punct da referiment per ils Franzos.
En general sa lascha constatar che l’ottocento è vegnì ignorà per gronda part dador ils cunfins dal pajais. En spezial istorichers d’art franzos ed anglosaxons insistivan cun vehemenza da vesair l’art taliana dal 19avel tschientaner sco «terre des morts» (Alphonse de Lamartine). Ultra da quai ha l’ovra da Segantini subì ina digren da popularitad, perquai ch’el n’è betg stà preschent a l’exposiziun mundiala a Paris da l’onn 1900. L’exposiziun da ses Panorama da l’Engiadina avess pudì cumprovar sias qualitads.
Gia durant che Segantini viveva anc – en il temp da Meiji ch’ha durà dal 1868 fin il 1912 – èn percunter ils Giapunais sa famigliarisads cun las ovras da Segantini e restads fidaivels ad el enfin il di dad oz. Uschia è Segantini represchentà tranter auter er en il Museum naziunal per art dal vest a Tokio.
Effects posteriurs
Segantini è vegnì resguardà mo en il nord sco ‹fenomen›, en il sid da las Alps era el in represchentant da la pictura taliana ch’era sa messa sin via vers il 20avel tschientaner. En il nord da las Alps valeva el percunter per blers artists sco creatur e represchentant d’ina furma da viver datiers da la natira. Che quella haja manà pli tard ad in art patriotic degressiv na pon ins betg rinfatschar a Segantini.
L’onn 1932 ha Leni Riefenstahl filmà en las muntognas il film Das blaue Licht ed ha scrit en sias regurdientschas: «Ussa ma mancavan mo anc ils purs, els eran il pli grev da chattar. Jau vuleva avair fatschas particularas, tips aspers e severs sco quai che Segantini ha eternisà en ses maletgs.» Riefenstahl n’aveva betg chattà quests tips, perquai che la ‹realitad› da Segantini è – sco quella da mintg’auter artist era – filtrada tras sia derivanza artistica. Uschia lascha sia moda da represchentar figuras umanas per exempel percorscher l’influenza da Millet e d’Anton Mauve.
Il musicist Anton Webern ha il tripticon da las Alps inspirà l’onn 1905 da scriver in emprim quartet d’instruments ad artg. Webern aveva frequentà durant ses studi da musicologia a l’Universitad da Vienna istorgia d’art sco rom lateral. Cur ch’el è stà l’avust 1902 a Minca, ha el vis il maletg L’aratura da l’onn 1890 en la Nova Pinacoteca. Uschia ha el scrit en ses diari: «Jau bram sin in artist en la musica sco quai che Segantini è stà en la pictura. Quai stuess esser ina musica ch’in artist scriva lunsch davent da tut ils eveniments mundials, en contemplaziun dals glatschers, da la naiv e dal glatsch etern e dals sombers culms gigantics, uschia stuess ella esser, sco ils maletgs da Segantini.» La stad da l’onn 1905 ha Webern finì ina cumposiziun per in quartet d’instruments d’artg ch’ha pudì vegnir attribuida a sias ovras pir entras ses relaschs. La premiera ha gì lieu ils 26 da matg l’onn 1962 a Seattle cun The University of Washington String Quartet. Ils terms La vita, La natura e La morte eran mess ordavant a la cumposiziun sco motto.
Ils ultims pleds da Segantini ha il sculptur Joseph Beuys duvrà l’onn 1971 en furma levamain adattada («Voglio vedere i mie montagne») per dar num ad ina da sias installaziuns. L’installaziun sa cumpona d’ina gronda stgaffa cun in spievel oval ed ina letgera. Tranter il letg e la stgaffa stattan in’auta chista da transport averta ed ina pitschna trucla da lain cun sisur in toc lain marsch. Sin ina sutga surtratga cun zulper è postà in spievel unschì cun grass. L’installaziun cun la quala l’artist tematisescha si’uffanza cumpiglia plinavant ina fotografia ed in purtret da Beuys. Mintgin da quests objects e segnà cun crida. Sin la stgaffa stat Vadrec; sin la chista, la trucla e la sutga Sciora (grip, chadaina da muntognas) e Cime (piz) e sin il letg Walun (vallada). Tut ils objects en colliads giun plaun cun ina construcziun d’arom. En il center dal tripticon mez radund penda vi dal palantschieu sura ina lampa che tanscha fin gist sur il palantschieu ed illuminescha in toc fieuter rodund. Beuys ha ditg: «Qua dasper questa stgaffa sun jau naschì, qua da la vart. Da temp en temp m’ha la stgaffa persequità a moda sula. Jau hai gì ils emprims siemis sper questa stgaffa (...).» Beuys fascinava vi da Segantini la «pretensiun da la totalitad, da laschar crescher ensemen ils umans ed ils animals cun il capitar en la natira, cun il ritmus ciclic da daventar e passar.» «Faschai da l’art in cult divin», aveva il panteist Segantini declerà e pretendì: «Il nov cult duess esser in colliaziun cun la natira, la mamma da las ragischs da la vita e cun la vita invisibla dal mund e da l’univers.» Ma Beuys rumpa cun il fatalissem da Segantini. «Sco quai che las muntognas da Segantini segireschan il metabolissem da vegnir e passar, entra la vita casuala inevitabla en l’installaziun da Beuys.» Tenor Beuys pon ins prender influenza e furmar il moviment dal metabolissem.
L’onn 1999 ha il cumponist svizzer-israelian Yehoshua Lakner preschentà ses project Segante davart Giovanni Segantini. La primaudiziun è stada en l’edifizi principal da la Scola politecnica federala a Turitg, ulteriuras represchentaziuns hai dà a Milaun ed a Bratislava.
Il Sentiero Segantini
A chaschun dal giubileum ‹100 onns Segantini a Malögia› è vegnida installada l’onn 1994 sin iniziativa dals fotografs da Basilea Dominik Labhard e Hans Galli ina senda instructiva cun il num Sentiero Segantini. La via entschaiva tar l’atelier e la chasa d’abitar da Segantini, la Casa Segantini, e finescha tar la baselgia Chiesa Bianca, nua che Segantini è vegnì mess en bara e picturà da Giovanni Giacometti. Da la chasa d’abitar da Segantini maina la via tar in mulin da glatscher che Segantini ha duvrà sco object per il maletg La vanità. Vinavant maina la senda tar l’acla Blaunca vers nordost dal Lai da Segl. Qua mussa ina tavla il maletg Le due madri. Alura cuntinuescha il viadi tar l’anteriur lieu d’ina chamona da crap cun il num Taverna americana che Segantini ha reproducì en ses maletg La morte dal tripticon. Da quel punct maina la via tar il santeri da Malögia, la penultima staziun da la spassegiada, nua che Segantini ha malegià il maletg Il dolore confortato dalla fede.
Ovras (tscherna)
Tut en tut èn enconuschents radund 450 maletgs da Segantini.
Annotaziuns
Nua ch’i n’è annotà nagut auter, sa basa l’artitgel sin la biografia dad Annie-Paule Quinsac en: ''Giovanni Segantini. 1858–1899'', chasa d’art Turitg, 1990, p. 225ss.
Villars-Sainte-Croix
Villars-Sainte-Croix è ina vischnanca svizra en il chantun Vad en il district Ouest lausannois.
Tolochenaz
Tolochenaz è ina vischnanca svizra en il chantun Vad en il district Morges.
Detga da Val (sursilvan)
Avon bia onns sudeva l’alp Lampertsch davos Zerfreila als da Val. Denton ei la pli biala alp dalla val vegnida vendida pil pign prezi da melli ducats als Tessines. In advocat da Bellinzona duei haver scret la brev da vendita, cun indicau exactamein ils cunfins. Ins duei haver scret exactamien che la alp mondi d’ina vart tochen tier in cert crap, nua ch'ina crusch da crap steva e da l’autra vart buca pli lunsch che tochen tiel precipezi. - Da quella brev duei esser vegniu scret dus exemplars che omischduas partidas survegnien in exemplar.
Mo misteriusamein ei igl exemplar dils da Val ius a piarder. Ins sa buca sch’el ei vegnius engulaus ni piars, quei han ils Tessines udiu. Els han midau lur exemplar aschia che l’alp mava dad omischduas varts tuttina lunsch. Aschia han ils da Val pretendiu recliadat, cura ch’ils Tessines levan ir cun lur animals sur l’alp. Ils Tessines han pretendiu che l’alp mondi dad omisduas varts tuttina lunsch, quei stetti ella brev. Sil precipezi steva negina crusch pli ed screts vevan ils da Val era buca pli. Ils process han claramein ils Tessines gudignau. Denton ei il nausch, il qual haveva smenau naven la crusch da crap, daus cuort suenter en ina sfendaglia d’in glatscher. Liung temps ha el stuiu cavalcar sin in cavagl alv, da tutta malaura per la val entuorn e fageva duront la notg tema als pasturs ed al lur animals, tochen ch’el ei vegnius scatschaus sil glatscher da Lenta, nua ch’el sto star per adina.
Geografia
La geografia (dal grec geographia, cumponì da "η γη" (hê gê) la Terra e "γραφειν" (graphein) descriver) è la scienza che sa fatschenta cun la descripziun da la Terra. Ella perscruta a medem temp la surfatscha da la Terra, las societads che l'abiteschen ed ils territoris, las cuntradas, ils lieus u las regiuns e las relaziuns tranter tut quai.
L'emprim ch'ha duvrà il pled «geografia» è stà Eratosthenes (276–194 a. Cr.) en in'ovra ch'oz è perdida. L'entschatta da la geografia vegn dentant attribuida a Herodot (484–420 a. Cr.) che vegn era considerà sco bap da l'istorgia. Per ils Grecs èsi la descripziun raziunala da la Terra, particularmain per Strabo èsi la basa da furmaziun per quel che decida, il politicher.
Igl existan quatter tradiziuns istoricas en la perscrutaziun geografica, las qualas èn: l'analisa spaziala da fenomens natirals ed umans, ils studis dal territori (dal lieu a la regiun), il studi da la relaziun tranter l'uman e ses conturn e la perscrutaziun da las scienzas da la Terra.
La geografia moderna è dentant ina disciplina ch'ha sco finamira la megliera chapientscha da noss planet cun tut las complexitads umans e natirals, betg mo la posiziun dals objects, ma era co ch'els èn ed il svilup ch'els han fatg tras per daventar quai ch'els èn. La geografia sa divida en dus roms principals, numnadamain la geografia fisica e la geografia umana. Quai na munta betg ina separaziun tranter l'ina e l'autra perquai che questa separaziun sa preschenta be sco in punct da partenza particular: era sch'igl è pussaivel da realisar in'ivestigaziun a partir dad in dals dus roms, èsi impurtont d'avisar la necessitad da considerar l'oter rom sch'ins vul che l'investigaziun vegn considerada da caracter geografic.
Quai vul dir che la geografia è ina scienza che sa fatschenta simultanamain cun ils fastizs laschads da las societads (svilup dals spazis) e da la natira (furmaziun da muntognas, influenza dal clima, euv.); medemamain cun la dinamica da la lavur da las societads (..) e l'ambient fisic (la midada dal clima, augment dal livel da la mar). Per quest motiv s'interessa la geografia tant per ils fundaments (fisics ed umans) che per las dinamicas (demograficas, socio-economicas, culturalas, climaticas, biogeograficas, geomorfologicas, euv.) ch'han lieu sin la Terra. Ultra da quai ha questa disciplina entschet d'integrar plaun a plaun divers champs culturals, sco la pictura da paesagis, la litteratura descriptiva ed il film.
Istorgia da la geografia
Ils Grecs vegls èn stads ils emprims ch'han rimnà e sistematisà lur savair geografic e ch'han dà in num a questa nova disciplina. Igl èn stads Strabo, Eratosthenes e Claudius Ptolomeus ch'han cumenzà a sviluppar teorias e praticas da quai ch'ins enconuscha oz sco geografia. Ils Romans han cuntinuà la lavur can agiunscher novas datas e tecnicas. In dad els è stà Pomponius Mela. Durant il temp medieval han ils Arabs sco Al-Idrisi conservà il savair geografic grec e roman e l'han sviluppà anc vinavant ed adaptà a las necessitads dal temp. Era ils Chinais han sviluppà in savair geografic per l'interiur da lur territori ch'ins ha scuvert be pli tard. En questa èra è il patratgar geografic sa basà sin la teoria da Claudius Ptolomeus tenor il qual la Terra valava sco center da l'univers. Igl han existà chastas geograficas concepidas en furma d'in rudè cun si quai ch'ins savaiva dal planet a lez temp (Europa, Asia e la part settentriunala da l'Africa) en las qualas la citad da Jerusalem figurava en il center dal Terra. Cosmas Indicopleustes è stà in dals geografs medievals pli impurtantas ch'han confermà l'ideo geocentrica da Ptolomeus. L'arrivada da la revoluziun scientifica ha cumenzà cun la teoria heliocentrica da Nicolaus Copernicus, il fenomen da la rotaziun da la Terra e l'idea d'una Terra cun la furma d'ina sfera da Gallileo Gallilei, la lescha da gravitaziun universala dad Isaac Newton, rinforzà da la scuverta da l'America e pli tard da l'Oceania. Questas teorias ch'èn pli tard vegnidas acceptadas da la communitad scientifica e cha valan anc oz. I cumenzava il temp modern e la scienza sa renovava. I han gì da far novas chartas dal planet. Dasper la stabilisaziun da novas teorias è il savair davart la Terra e cun quai da la geografia stà different da quel dal temp medieval.
Il 20avel tschientaner ha purtà in enorm svilup quantitativ e qualitativ per la geografia. La disciplina ha sviluppà diversas tradiziuns geograficas (fisica, ecologica, regiunala, spaziala, da la cuntrada e sociala) e novs paradigmas da studi (amiental, determinissem posibilissem (geografia regiunala e da la cuntrada(, geografia idrografica, geografia teoretic-quantitativa, geografia culturala (era resguardà sco rom), geografia dal cumportament, geografia dal temp u temporal, geografia umanistica, teoria da la structuraziun, geografia critica (en l'Iberoamerica) u radicala (en il mund anglosaxon), geografias postmodernas (tranter quels la nova geografia culturala, la nova geografia regiunala, la geografia da schlattaina u feministica, euv.), geografia neoquantitativa, euv.). Ultra da quai ha la geografia fermas relaziuns cun disciplinas vischinas, tant scientific-natiralas (geologia e biologia) sco scientific-socialas (sociologia, economia u istorgia).
Dapi l'entschatta dal 21avel tschientaner è la situaziun actuala da la geografia in zic ambivalenta. Da l'ina vart pari evedint che la percepziun da la geografia sco disciplina academica a nivel popular è sa sminuida. Quai ves'ins per exempel vi dal dumber da students reducì en la scolaziun superiura da la disciplina. Ultra da quai han en ils onns 1990 intgins auturs sco Richard R. O'Brien e Paul Virilio ditg spertamain che quai è la «fin da la geografia»; quai basà sin la dischterritorialisaziun dal mund causa il svilup global da las novas tecnologias che vegnan applitgadas a la telecommunicaziun. Ma a medem temp pon ins constatar ch'il savair geografic n'è mai stà pli derasà tranter la populaziun: tras il dumber da las novas tecnologias qualifitgadas cun l'adjectiv «geografic» (p. ex. Sistem d'infurmaziun geografica) e tras la derasaziun e l'amplificaziun da l'interess general è il savair davart la surfatscha terrestra ed il planet Terra em general daventà in savair ch'ins po numnar geografic. Questas midadas han in effect a la percepziun generala da la geografia, nua ch'ins ha entschet da furmal il concept da la neogeografia sco ina nova etappa da la disciplina, en la quala vala: «Il passar d'ina geografia academica a la nova geografia è caracterisà d'in lomiar da cunfins tranter las rollas triziunalas dals subjects producider, commerziant e consument dad infurmaziun geograficas. En la neogeografia è la libertad il pli impurtant, n'obedind betg a nagin dals criteris ch'han definì la scienza da la geografia u da la geometria.» Ultra da quai datti ina profunda dispita en la disciplina, en la quala i dat defensurs da las geografias regiunalas e quantitativas, che defendan ina geografia plitost descriptiva, e defensurs da las geografias radicalas, umanisticas e postmodernas, che defendan ina geografia pli criticas areguard ils fatgs da la realitad ambientala, culturala, economica, politica e sociala. La midada durant ils ultims trais decennis dad ina scienza natirala u da la Terra vers las scienzas socialas en varias instituziuns da furmaziun è medemamain tema da dispita. Tenor intgins auturs èn il manco da consens e questas dispitas a la fin nuschaivels per la disciplina ed els èn ulteriurs motivs per il regress da la geografia sin nivel popular.
Disciplinas da la geografia
Confurm a ses focus sa divida la geografia en dus roms gronds: geografia generala e geografia regiunala. La geografia generala è analitica damai ch'ella studegia ils fatgs fisics ed umans individualmain, entant che la geografia regiunala è sintetica e sa fatschenta cun ils sistems territorials particulars. La zavrada tranter omadus roms è tradiziunalmain stà in tema da dispita entaifer la geografia. Per ils geografs en la tradiziun corologica è la geografia oravant tut geografia regiunala e la geografia sistematica fiss ina propedeutica per sa metter al studi regiunal. Da l'autra vart è per ils geografs quantitativs, ils defensurs da la tradiziun spaziala, la geografia generala la suletta geografia scientifica damai che be quella è en cas da formular teorias e leschas. Ina terza gruppa da geografs, datiers da la tradiziun sociala, han defendì il primat da la geografia regiunala e la visiun da la geografia generala sco studi cumparativ e generalisatur dals divers elements che furman ils cumplexs regiunals.
Geografia generala
La geografia generala sa preschenta sco gruppa da divers tips da sutdisciplinas ch'èn configuradas entur lur agen object da studi, cun fermas colliaziuns cun lur respectivas scienzas auxiliaras e cun divers grads da communicaziun tranter ellas. I sa tracta d'in studi cun bleras scienzas specificas ch'èn colliadas ina cun l'autras tras lur object da studi (noss planet, en particular ils concepts e process che sa curran e passan sin la surfatscha terrestra). Per motivs metodologics che derivan dal champ da studi tant vast sco sviluppà, sa subdivida ella en dus gronds roms: geografia fisica e geografia umana.
Geografia fisica
La geografia fisica (pli baud enconuschent sco fisiografia, in term uss raramain duvrà) è il rom da la geografia che studegia en furma sistematica e spaziala la surfatscha terrestra considerada en sia totalitad e particularmain il spazi geografic natiral.
Biasca
Biasca è ina vischnanca politica svizra en il chantun Tessin en il district Riviera.
Geografia
Geografia fisica
La geografia fisica sa fatschenta tenor Strahler cun ils prozess ch'èn il resultat da dus gronds fluss d'energia: el fluss da radiaziun solara che determinescha las temperaturas da la surfatscha ensemen cun ils moviments dals fluids e il fluss da chalira or da l'interiur da la Terra che sa manifestescha en ils materials da las stresas superiuras da la crusta terrestra. Quests fluss interageschan sin la surfatscha terrestra, quai ch'è il champ dal geograf fisic.
Cun quai è la geografia fisica il rom da la geografia che studegia l'ambient fisic. Ils principals elements che structureschan l'ambient fisic correspundan al reliev, las auas terrestras, il clima, la vegetaziun, la fauna ed il sulom. Il studi da mintgin da quels ha fatg nascher divers scienzas da la Terra, ch'includan:
Veysonnaz
Veysonnaz è ina vischnanca svizra en il chantun Vallais en il district Sion.
Savièse
Savièse (tudestg Safiesch) è ina vischnanca politica svizra che appartegna al district da Sion en la part francofona dal chantun Vallais. La vischnanca consista da blers vitgs che sa chattan sin ina planira auta sur las vignas en il nord da Sion.
Emettur radiofonic
A Savièse ha i dà in emettur d'emplenir dad unda media (Mittelwellen-Füllsender) ch'ha transmess sin l'unda communabla (Gemeinschaftswelle) 1485 kHz cun ina prestaziun d'emetter da 1 kilowatt.
Lodrino
Lodrino è ina citad svizra en il chantun Tessin è ina district Riviera è ina circul Riviera.
Iragna
Iragna è ina vischnanca politica svizra en il chantun Tessin che appartegna al district Riviera. Il district Riviera cumpiglia mo in circul (Riviera).
S-chanf
S-chanf es üna vschinauncha politica svizra i'l chantun Grischun. Ella es situeda i'l circul d'Engiadin'Ota dal district da Malögia.
Vappa
Descripziun: Blova cun tschinch spias da üerdi in or (melan).
Geografia
Il flüm En traversa la vschinauncha.
Istorgia
In 2006 cumpret Silvio Berlusconi üna chesa a S-chanf e la fo renover.
Saint-Saphorin-sur-Morges
Saint-Saphorin-sur-Morges è ina vischnanca svizra en il chantun Vad en il district Morges.
Beinwil (SO)
Beinwil è ina vischnanca politica svizra en il chantun Soloturn.
Cresciano
Cresciano è ina citad svizra en il chantun Tessin è ina district Riviera è ina circul Riviera.
Chigny
Chigny è ina vischnanca svizra en il chantun Vad en il district Morges.
Vaux-sur-Morges
Vaux-sur-Morges è ina vischnanca svizra en il chantun Vad en il district Morges.
Vufflens-le-Château
Vufflens-le-Château è ina vischnanca svizra en il chantun Vad en il district Morges.
Caux
Caux è ina vitg da la citad de Montreux, Vad, Svizra. La vitg sa chatta tranter Glion ed Les Planches en la muntogna sin il Lai da Genevra ed la Riviera vaudoise.
Claro
Claro è ina citad svizra en il chantun Tessin è ina district Riviera è ina circul Riviera.
Monnaz
Monnaz è ina vischnanca svizra en il chantun Vad en il district Morges.
Büsserach
Büsserach è ina vischnanca politica svizra en il chantun Soloturn.
Territet
Territet è ina vitg che tutga tar la vischnanca politica da Montreux en il chantun Vad en Svizra. Il vitg sa chatta tranter Montreux e Veytaux a la riva dal Lai da Genevra.
Clarmont
Clarmont è ina vischnanca svizra en il chantun Vad en il district Morges.
Territet
thumb|left|
Gian Battista Tramèr
Gian Battista Tramèr (era scrit Tramêr; * 22 da settember 1812 a Tschierv; † 8 da favrer 1893) è stà in reverenda, schurnalist e scriptur rumantsch.
Vita
Gian Battista Tramèr è naschì l'onn 1812 a Tschierv en la Val Müstair. El ha frequentà la scola dal lieu, lu in institut privat a Seewis ed il seminari teologic a Cuira ch'el ha terminà il 1836. Suenter il seminari è el stà reverenda a Zernez, lura dal 1850 fin il 1889 a S-chanf, nua ch'el è mort l'onn 1893.
Ovra
Il 1857 ha Tramèr fundà ensemen cun Nicolo Kirchen e Janett Menni il Fögl d'Engiadina. El ha sez scrit per il Fögl ed ha surpiglià dal 1861 al 1863 la redacziun. El ha er redigì Il Tramagliunz, in chalender rumantsch ch'è cumparì dal 1862 al 1866.
Gian Battista Tramèr ha vertì ed adaptà diversas chanzuns ed edì ensemen cun Florian Barblan las «Chanzuns Romaunschas a trais vuschs per las scoulas superiuras».
Culan da Crestaulta (sursilvan)
Il roman Culan da Crestaulta ei vegnius screts da Toni Halter.
Resumaziun
La sera da Calonda fa Culan puccau, cunquei ch’el trai ina schibetta per siu bab miert. Sinaquei vulan ils habitonts da Crestaulta metter il giuven Culan sil crap dils morts e surdar el allas flommas, damai ch’els teman ils morts, che savessen vegnir a punir els entras il puccau da Culan. Culan vegn perencunter da fugir dil fiug e dalla mort cun agid dil pastur Turac, sia mumma e la feglia dil cauvitg, Durana. Il fugitiv vul mitschar a Crapfess, nua che siu tat Hago habitescha. A Crapfess sa Culan denton buca star, cunquei ch’il prighel ei memia gronds, che Culan vegness surdaus dils habitonts da Crapfess a quels da Crestaulta. Hago dat a Culan proviant ed armas e tarmetta el encunter la Bassa. Culan duei ir a Latsa, nua ch’in amitg da Hago avdescha.
Sin la via encunter Latsa entaupa Culan marcadonts che prendan cun el tochen a Latsa. A Latsa intervegn Culan, ch’igl amitg da Hago ei gia morts. Agrun, il fegl digl amitg da Hago, ei cauvitg da Latsa e lai luvrar Culan en siu luvratori d’ies. Culan ha dad instruir la feglia dil cauvitg, Derwa, en trer la lontscha e sittar cun artg e paliet, damai ch’ella vul gudignar ina concurrenza. Derwa ei ina fetg biala giuvna che plai bein a Culan, mo el patratga savens vid Durana, la feglia dil cauvitg da Crestaulta. Suenter che la concurrenza da sittar ei finida, venda Agrun il giuven Culan sco sclav a marcadonts orientals.
Siat onns pli tard entscheivan a Crestaulta las preparativas da las nozzas dad Ischga e Durana. Aunc avon las nozzas anfla Turac la bara da Hardin, il bab da Culan, en ils cuolms da Crestaulta. Ellas costas da Hardin sesanfla ina segir dad Ischga e cunquei ei la mort da Hardin scuvretga. Ischga ha mazzau Hardin duront la catscha da camutschs. Cura ch’ils da Crestaulta vulan punir Ischga, vegn lez da fugir tier quels dalla culegna da Pilac. A Pilac surmeina el la glieud da fa uiara encunter la culegna da Crestaulta. Ischga ha planisau da surprender tut las culegnas dalla cuntrada e daventar il cau dalla regiun da Crestaulta.
Culan ei vegnius libers da sia sclaveria e retuorna ensemen cun siu amitg Sparc en sia cuntrada d’origin. Sparc ei era vegnius libers dalla sclaveria dils marcadonts orientals. El e Culan ein buns amitgs ed ein sin via anavos a Crestaulta. Culan ei daventaus rehs egl orient e posseda bia bronz. Cura ch’ils dus amitgs arrivan a Crapfess, intervegnan els ch‘ils umens dalla culegna da Pilac han rapinau Hago. Ils da Pilac vulan buca ch‘ils da Crapfess semischeidien ell’uiara da Pilac e Crestaulta. Sinaquei va Culan cun entgins umens da Crapfess a Pilac per liberar siu tat. Ischga ed ils da Pilac ein denton gia semess sin via encunter Crestaulta. Culan ed ils umens da Crapfess libereschan Hago e semettan sin via a Crestaulta per defender la culegna. A Crestaulta vegnan ils da Crapfess e Crestaulta da defender la culegna cun armas da bronz encunter Ischga e ses umens. Culan entaupa puspei suenter in liung temps d’absenza sia mumma e Durana. Sinaquei vegn Sparc da mazzar Ischga. Cura ch'il sulegl leva ei l'uiara finida. Suenter il plaid da Culan empermettan ils inimitgs da buca far uiara pli encunter Crestaulta. Tuts selegran che Culan ei puspei returnaus, il pli fetg denton Dursa e Durana. Il roman finescha, cura che Durana e Culan van maun en maun atras ils praus per visitar Turac.
Tgi cun tgi?
1)Culan ei s'inamuraus en Durana e Durana era en el. Durana haveva liberau Culan la sera da Calonda ed aschia spindrau ad el la veta.
2)Rasnel ei la mumma da Durana. Atgnamein secapeschan ellas bein, mo Rasnel capescha savens buca ils sentiments da Durana, ni vul semplamein buca capir quei che Durana gi ad ella.
3)Ahur ei il bab da Durana. Il bab ha il gir en casa ed aschia astga Durana buca cunterdir ad el.
4)Ahur ha adina teniu cun Culan, mo cura ch'el fiera ina schibetta per siu bab permiert sa era el buca pli gidar Culan. Culan vegn perina bein cun Ahur.
Saint-Léonard
Saint-Léonard è ina vischnanca politica svizra en la part francofona dal chantun Vallais. Ella è situada en il district Sierre (tud. Siders).
Culan da Crestaulta (sursilvan)
Tgi cun tgi?
5)Culan ei il vischander tier il pastur Turac. Aschia ein els daventai buns amitgs. Perquei gida Turac era Culan cura che lez fuss atgnamein dalla mort. El dat fiug alla culegna.
6)Turac ed Ahur secapeschan fetg bein. Turac anfla lu era la bara da Hardin e raquenta quei lu immediat ad Ahur.
7)Dursa ei la mumma da Culan. Ella fa fetg vess il svanir da Culan, e quei perquei ch'ella ha pers siu um avon entgins onns. Lur relaziun ei fetg buna ed els sesprovan da gidar in l'auter ton sco mo pusseivel.
8)Hardin, igl um da Dursa ed il bab da Culan, ei morts avon biars onns. El era in catschadur fetg talentau.
9)Dursa ei la sora da Torw. Da lur relaziun sa il lectur denton pauc.
10)Hago ei il bab da Dursa e Torw. El mira fetg pil bien da ses affons. Perquei va el era tier Dursa mo per raschunar ad ella, che Culan seigi buca morts. El ha il discletg da schizun aunc daventar perschunier dad Ischga.
11)Hago e Culan han ina stretga relaziun, era sch'els sevesan mo fetg pauc. Aschia vul il tat da Culan era immediat gidar siu biadi da fugir da quels da Crestaulta. Era Culan ha fetg bugen siu tat. Els ein neu dil caracter fetg semeglionts.
12)Ajuscha ei la feglia da Torw e la cusrina da Culan. Ella semeglia fetg Culan.
13)All'entschatta dil roman admira Culan Ischga e vul era daventar in aschi bien catschadur. Enteifer dil roman daventan els denton adversaris e quei buca mo perquei che omisdus carezan Durana. Cura che Culan intervegn, che Ischga ei igl assassin da siu bab, eis ei clar per el ch'el vul mazzar el. Culan ed Ischga ein da cumparegliar cun dus pols. In ei il bien e tschel il schliet. Mo il davos vegn il bien a far la victoria.
14)Era Ischga e Hardin eran adversaris. Ischga ei igl assassin da Hardin. Il motiv per igl assassinat era forsa la scuidonza.
15)Ischga vul maridar Durana per daventar cauvitg.